
****  РЕПУБЛИКА БЪЛГАРИЯ

**РАЙОНЕН СЪД – СИЛИСТРА**

Г О Д И Ш Е Н Д О К Л А Д

ЗА ДЕЙНОСТТА

НА РАЙОНЕН СЪД - СИЛИСТРА

**ПРЕЗ 2024 ГОДИНА**

СЪДЪРЖАНИЕ

[**І. КАДРОВА ОБЕЗПЕЧЕНОСТ** 4](#_Toc188879125)

[**1.** **Магистрати, ДСИ и съдии по вписванията** 4](#_Toc188879126)

[**2.** **Съдебни служители** 6](#_Toc188879127)

[**ІІ. ОРГАНИЗАЦИЯ НА РАБОТАТА** 7](#_Toc188879128)

[**ІII. МАТЕРИАЛНА БАЗА И ТЕХНИЧЕСКА ОБЕЗПЕЧЕНОСТ** 9](#_Toc188879129)

[**СЪДЕБНА ДЕЙНОСТ** 10](#_Toc188879130)

[**ІV. ГРАЖДАНСКО ПРАВОРАЗДАВАНЕ** 10](#_Toc188879131)

[**V. НАКАЗАТЕЛНО ПРАВОРАЗДАВАНЕ** 17](#_Toc188879132)

[**VІ. НАТОВАРЕНОСТ НА СЪДЕБНИЯ РАЙОН И СЪДИИТЕ**  37](#_Toc188879133)

[**VІІ. СЪДЕБНО-ИЗПЪЛНИТЕЛНА СЛУЖБА** 39](#_Toc188879134)

[**VІІІ. СЪДИИ ПО ВПИСВАНИЯТА** 40](#_Toc188879135)

[**IX. МЕДИЙНА ПОЛИТИКА** 41](#_Toc188879136)

[**Х. ЗАКЛЮЧИТЕЛНА ЧАСТ** 45](#_Toc188879137)

## **КРАТКА ИСТОРИЧЕСКА СПРАВКА**

**Районен съд – Силистра** е основния и най-големия първоинстанционен съд на територията на област Силистра. В съдебния район има още два районни съда в градовете Тутракан и Дулово.

Град Силистра е учреден за окръжен град през 1959 г. и тогава започват да функционират Районният и Окръжният съд. Историческите събития са наложили съдебната система в крайдунавския град да започне своя живот два пъти. Първият път през 1878 г. при съзиждането на освободеното ни Отечество и вторият път след 07.09.1940 г., когато по силата на Крайовска спогодба с Румъния, България си възвръща Южна Добруджа. От историческа гледна точка, следва да се отбележи, че съдът е бил „Мирово съдилище“, „Околийски съд“ и впоследствие преименуван на „Народен съд“.

Компетентността на РС – Силистра се разпростира върху територията на четири общини с два града и 51 села. Община Силистра е с 19 населени места, включително областният град, с площ от 515,89 кв. км. и с население от 44 237 жители. Община Ситово е с 12 населени места, включително с общинския център, с площ от 270,97 кв. км. и с население от 4 886 жители. Община Алфатар е със 7 населени места, включително с общинския център, с площ от 248,57 кв. км. и с население от 2 556 жители. Община Кайнарджа е с 15 населени места, включително с общинския център, с площ от 315,96 кв. км. и с население от 5 001 жители. Данните за населението са снети от НСИ, след преброяването от 2021 г.

Основните етнически групи от населението, както е характерно и за цялата област са три – българи, турци и роми.

Подведомствените на съдилищата граждански и наказателни дела, се разглеждат в Съдебната палата на гр. Силистра, разположена в центъра на областния град, ул. „Симеон Велики“ № 31. Сградата е била изградена през 60-те години на миналия век. В миналото е била използвана от управляващата партия, но след демократичните промени е преустроена по начин, да обслужва съдебната система и правораздаването в областта и най-близките до областния град общини. В четириетажната сграда се помещават Районен съд – Силистра и Окръжен съд – Силистра, като условно е разделено нейното ползване. Районен съд – Силистра основно се помещава на първи и втори етаж на съдебната палата. Стопанисването на недвижимия имот е възложено на Административния ръководител на Окръжен съд – Силистра. В съдебната палата се помещава и ОЗ „Охрана” – Силистра.

## **І. КАДРОВА ОБЕЗПЕЧЕНОСТ**

## **Магистрати, ДСИ и съдии по вписванията.**

Към 01.01.2024 г. по щат съдиите в Районен съд – Силистра бяха 7.

С Решение на Съдийската колегия на ВСС по Протокол № 28 от 25.06.2024 г., на основание чл. 160, във връзка с чл. 186а, ал. 4 от ЗСВ, **Филип Люлинов Матев** встъпи в длъжност „съдия“ в Районен съд – Силистра, считано от 07 август 2024 г.

Със заемането на свободния щат за „съдия“ в Районен съд- Силистра от Филип Матев, към 31.12.2024 г. няма незаета бройка за длъжността „районен съдия“ в Районен съд- Силистра.

Със Заповед № РД-08-465/28.11.2024 г. на и.ф. Председател на ВАС, считано от 02.12.2024г., съдия Жанет Иванова Борова – Стоянова,на длъжност „зам. адм. ръководител – зам. председател“ в Районен съд – Силистра, е командирована в Административен съд – Силистра, за не повече от 12 месеца.

През отчетния период функциите на Административен ръководител – председател на Районен съд – Силистра е изпълнявал Мирослав Стефанов Христов, съобразно Акта за изпълнение функциите Административен ръководител – председател на Районен съд – Силистра № АД-64/27.03.2024 г., считано от 28.03.2024 г.

Съгласно Протокол № 23 от заседание на Съдийската колегия на ВСС, проведено на 21.05.2024 година, за Административен ръководител – председател на Районен съд – Силистра е бил избран Мирослав Стефанов Христов. Съобразно акт за заемане на длъжност Административен   
ръководител – председател на Районен съд – Силистра № АД-65/31.05.2024 г., длъжността е заета от Мирослав Стефанов Христов, считано от 03.06.2024 г.

До края на отчетната 2024 г. Административен ръководител – председател на Районен съд – Силистра е бил Мирослав Стефанов Христов.

Заместник на Административния ръководител на Районен съд – Силистра е Жанет Иванова Борова.

В съда през 2024 година работиха следните магистрати:

* Мирослав Стефанов Христов - през целия отчетен период.
* Росен Димитров Костадинов - през целия отчетен период.
* Стоян Иванов Стоянов - през целия отчетен период.
* Галина Димитрова Василева - през целия отчетен период.
* Жанет Иванова Борова – до 02.12.2024г., когато е командирована в Административен съд- Силистра.
* Мария Николаева Петрова – през целия отчетен период.
* Филип Люлинов Манев – от 07.08.2024г. – датата, на която встъпи в длъжност „съдия“ в Районен съд- Силистра, до края на отчетния период.

През 2024 г. наказателни дела разглеждаха съдиите: Мирослав Христов, Росен Костадинов и Галина Василева, а граждански дела разглеждаха съдиите: Жанет Борова, Мария Петрова, Филип Матев и Стоян Стоянов.

През изтеклия отчетен период образуваните заповедни производства като частни граждански дела (ЧГД) по реда на чл. 410 и чл. 417 от ГПК се разпределяха за разглеждане измежду всички съдии, като съдиите, разглеждащи наказателни дела – Мирослав Христов, Росен Костадинов и Галина Василева бяха с намален процент на разпределение – 50% за всеки от тях, считано от 07.08.2024г., т.е. след встъпването в длъжност на съдия Матев и неговото разпределяне към гражданско отделение на съда.

В останалата си част, по всички частни граждански дела по реда на чл. 410 и чл. 417 от ГПК, се произнасяха съдиите, разглеждащи граждански дела – Жанет Борова, Мария Петрова, Стоян Стоянов и Филип Матев.

С оглед динамичната промяна в натовареността на съдиите, разглеждащи наказателни дела, на Общо събрание на магистратите, проведено на   
07.08.2024 г., бе взето решение новоназначеният съдия Филип Матев да бъде разпределен към гражданското отделение на съда, а заповедните производства по чл. 410 и чл. 417 ГПК да се разпределят със 100% натоварване за всички съдии, разглеждащи граждански дела и 50% за всички съдии, разглеждащи наказателни дела. Тази промяна се продиктува най-вече от обстоятелството, че чрез разпределянето на съдия Филип Матев към гражданското отделение на съда, бройката на съдиите, разглеждащи граждански дела стана четири, а на тези разглеждащи наказателни производства- три.

Всички ЧГД по чл. 80, ал. 1, т. 2, б. “б“ от Правилника за администрацията в съдилищата по искане за разкриване на банкова/търговска тайна, се разглеждаха само от наказателните съдии.

В Районен съд – Силистра има две бройки за съдия по вписванията. Щатът е попълнен. През цялата 2024 година, като съдии по вписванията са работили Нора Тодорова Трифонова и Красимир Данаилов Дечев.

В съдебно-изпълнителната служба щатът е за двама държавни съдебни изпълнители. През целия отчетен период на 2024 г. като държавни съдебни изпълнители са работила Грета Великова Ялъмова – ръководител на службата и Наталия Дианова Михнева-Цакова.

През 2024 година не са образувани дисциплинарни производства срещу никой от магистратите в съда, нито срещу съдиите по вписвания и ДСИ.

## **Съдебни служители**

Цялостната деловодна и административна дейност на съда се осъществява от служителите от специализираната и от общата администрация.

Работата на администрацията през 2024 година беше на необходимото ниво. Съдебните служители се справяха със своите задължения в срок и качествено. Това даде отражение при атестирането им и почти всички бяха оценени с най-високата оценка.

С решение по Протокол № 21/12.07.2023 г., Комисия „Съдебна администрация“ не дава съгласие за обявяване и провеждане на конкурс за заемане на 1 щатна бройка за длъжността „съдебен секретар“. Към настоящия момент все още няма окончателно произнасяне по тази щатна бройка от Съдийската колегия на ВСС.

От 07.08.2024 г. щатът за съдии в Районен съд – Силистра е напълно зает и правораздават общо 7 съдии, а съдебните секретари са 6, което често води до затруднения в организацията за провеждане на съдебни заседания и изготвяне на съдебните актове в кратките срокове, предвидени в нормативната уредба.

С решение по Протокол № 44/26.11.2024 г., Съдийската колегия на ВСС, по предложение на Комисия „Съдебна администрация“, съкрати 1 (една) щатна бройка за длъжността „съдебен деловодител“ по щата на съда на основание чл. 30, ал. 5, т. 8 от ЗСВ. Реорганизацията на работата в деловодствата на РС – Силистра, при така намаления състав, доведе до сравнително голямо натоварване при съдебните служители.

Намаляването на щата в администрацията на Районен съд –Силистра дава отражение и се създава напрежение у всички служители, които съвестно следят за срочното и качествено обработване на делата, дори често работят в извънработно време, за да успеят да приключат със задълженията си в срок.

Необходимо е да се запази досега съществуващата щатна численост на персонала, за да е на ниво цялостната организационно-техническа дейност на съда. В противен случай ползването на отпуск поради временна неработоспособност, полагаеми годишни отпуски и др. би било свързано със значителни затруднения, именно поради силно редуцирания състав на администрацията в Районен съд- Силистра.

Административните служби в Районен съд – Силистра са групирани по следния начин:

**А.** *Ръководни длъжности:*

- съдебен администратор – 1 бр.

- главен счетоводител – 1 бр.

**Б.** *Специализирана администрация:*

- служител по сигурността на информацията, той и ЧР – 1 бр.

- съдебни секретари – 6 бр.

- съдебен секретар в СИС – 1 бр.

- съдебни деловодители – 6 бр.

- съдебни деловодители в СИС – 2 бр.

- съдебен деловодител в бюро „Съдимост“ – 1 бр.

- съдебен статистик и регистратор – 1 бр.

- съдебен архивар – 1 бр.

- призовкари – 4 бр.

**В1.** *Обща администрация – експертни длъжности*

- системни администратори – 2 бр.

**В2**. *Обща администрация*

**В3**. *Технически длъжности:*

- шофьор-домакин – 1 бр.

- чистачи – 2 бр.

Общата численост на служителите е тридесет и една, като в края на   
2024 г. са заети тридесет щатни бройки. Повечето от тях са с продължителен стаж в съдебната система и имат много добра професионална квалификация. Това оказва положителен ефект върху изпълнението на задълженията им и обучението на новопостъпилите служители.

Регулярно през годината са провеждани събрания със съдебните служители от различните служби на съда, с цел привеждане в максимална степен на организацията на работата, в съответствие с принципите, залегнали в ПАС. Никой не е бил лишен от възможността да се самоусъвършенства, чрез участие в различни семинарни обучения, организирани от НИП или други професионални организации.

През изтеклия период не са образувани дисциплинарни производства срещу служителите от съда.

## **ІІ. ОРГАНИЗАЦИЯ НА РАБОТАТА**

Цялостната деловодна и организационно-техническа дейност беше на необходимото ниво, което практически обезпечи нормалната съдебна дейност през 2024 година.

В съответствие с изискването на ЗСВ, делата се разпределяха чрез действащата Единна информационна система на съдилищата. В тази дейност се прилага утвърдената Единната методика по приложението на принципа за случайно разпределение на делата в съдилищата.

От много години, разглеждането на делата е разпределено по състави измежду всички съдии, като една част от съдиите разглеждат само граждански дела, а друга – наказателни. С оглед наличието на гражданско и наказателно деловодство в Районен съд – Силистра, считам, че са налице и обособени две отделения – гражданско и наказателно.

В Районен съд – Силистра няма разпределение на делата по материи за гражданските съдии или пък по престъпни състави за наказателните съдии. Делата се разглеждат от съдиите след определянето им на случаен принцип от електронната система. За оптимизация на работата на съдиите и ефективното използване на трите съдебни зали, е издадена заповед на административния ръководител, с която е определен график за разглеждане на насрочените дела. Така се избягва насрочването по едно и също време на съдебните заседания и прекомерната натовареност на съдебните секретари. Дежурствата на съдиите са определени по седмица от месеца, също със заповед, а по отношение на почивните и празнични дни, се утвърждава ежемесечен график.

Въз основа на решение на Общото събрание на съдиите от Районен съд – Силистра, е била определена натовареността на председателя и неговия заместник. Председателят на съда разглежда всички видове наказателни дела с 95% натовареност, а заповедни по чл. 410 и чл. 417 от ГПК с 50% натовареност. Неговият заместник е с 97% натовареност при разглеждането на гражданските дела, като е със 100% натовареност при разглеждането на заповедните производства по реда на чл. 410 и чл. 417 от ГПК. Всички останали съдии работят при 100% натовареност, а съдиите от наказателното отделение разглеждат и заповедни производства при 50% натоварване.

До решението се стигна, след като бяха обсъдени данните от текущата година от Системата за изчисляване на натовареността на съдиите, утвърдена от ВСС. В тази връзка на цитираното по-горе Общо събрание на съдиите от Районен съд – Силистра се взе единодушно решение всички съдии, разглеждащи граждански дела, да разглеждат заповедните производства по чл. 410 и чл. 417 от ГПК с натоварване от 100%, а останалите съдии, т.е. тези, които разглеждат наказателни дела, да бъдат с натоварване от 50%, касателно заповедните производства. По този начин се постигна изравняване в натоварването на двете групи съдии от двете отделения на съда. Следва да се вземе предвид, че всички частни граждански дела по чл. 80, ал. 1, т. 2, б. “б“, предложение последно от Правилника за администрацията в съдилищата (разкриване на банкова/търговска тайна) са били разглеждани само от наказателни съдии. В тази връзка считам, че начинът, по който се образуват този вид дела, съобразно правилника не е най-удачен, тъй като голяма част от разрешенията на съда касаят дейността на КПКОНПИ или други държавни структури, и като цяло попадат в хипотезите на изцяло наказателната материя.

През отчетната 2024 година не е имало отлагане на дела, поради недобра организация от страна на съдебните служители или съдиите.

При извършената през месец януари 2024 г. инвентаризация на делата в деловодствата в съда – гражданско, наказателно и съдебно-изпълнителната служба, не е установена липса на съдебни дела.

От месец декември 2019 г. интернет страниците на всички съдилища бяха унифицирани по съдържание и структура на информацията, включително функционалностите и онлайн услугите. Новите интернет страници на съдилищата са достъпни чрез Единния електронен портал за електронно правосъдие (ЕПЕП) от 01.12.2019 г. Единната визия на всички сайтове, които се вливат в портала, ще помогне за по-лесното намиране на търсената от потребителите услуга или информация. Районен съд – Силистра е сред съдилищата, включени в Единния електронен портал, който позволява достъп до конкретни електронни дела, постъпили в съда.

За решаване на въпросите по организацията на правораздавателната и административна дейност на съда се издават регулярно заповеди на административния ръководител. През 2024 год. са издадени 146 заповеди, касаещи организацията на работа, а броят на заповедите за отпуски; извънреден труд; промяна възнаграждението и командировки е 496, като в този брой не попадат промените на възнагражденията на служителите, тъй като същите се правят с допълнителни трудови договори.

## **ІII. МАТЕРИАЛНА БАЗА И ТЕХНИЧЕСКА ОБЕЗПЕЧЕНОСТ**

Районен съд – Силистра се помещава на първия и втория етаж от четириетажната сграда на съдебната палата. Сградата е предоставена от собственика – Висш съдебен съвет, да се управлява от Административния ръководител на Окръжен съд – Силистра. Може да се каже, че работните   
места – брой кабинети и канцеларии, са в състояние да осигурят нормална дейност на съдиите и съдебните служители и ефикасното обслужване на гражданите. Всеки съдия е в самостоятелен кабинет, оборудван с офис-мебели и компютърни конфигурации. В кабинетите за съдебни служители, обикновено работят по двама, а в някои случаи и трима души. Голяма част от помещенията се нуждаят от ремонт. Следва да се отбележи, че все още се използват стари мебели на повече от 20 години, останали от предходното предназначение на сградата като партиен дом. Районен съд – Силистра разполага с 3 заседателни зали, които също се нуждаят от сериозен ремонт и нови мебели.

През 2024 година беше подменена морално и физически остаряла техника с цел подобряване условията за работа на магистратите и служителите и оптимизиране на времето за изготвяне на документи, справки и др. Закупени са компютри от типа „all in one” – 3 бр.; мултифункционални устройства – 12 бр.; скенери – 2 бр. и три софтуера. От ВСС са получени 13 бр. компютри с монитори по сключен договор между ВСС и „Контракс“ АД и 8 лаптопа по сключен договор между ВСС и „Лирекс“ ООД.

За правно-информационните нужди на съда, от много време се поддържа продуктът „Апис“. Счетоводният отдел ползва програмните продукти: „Поликонт“, „Конто“ и „Платежни нареждания“. От 19.09.2022 г. служба „Бюро съдимост“ използва Централизираната автоматизирана информационна система „Съдебен статус“, като до тогава е използван програмният продукт „Бюро съдимост“.

Поетапно се извеждат от употреба компютърни конфигурации, закупени преди повече от 10 години. Същите работят много бавно и не отговарят на минималните изисквания за инсталиране на антивирусен софтуер.

Съвместно с Окръжен съд- Силистра една от залите, ползвана от Районен съд- Силистра и намираща се на първи етаж от сградата, е оборудвана с нужната техника за провеждането на разпити по делегация чрез аудио и видеоконферентна връзка, като в тази връзка следва да спомена, че Районен   
съд – Силистра е един от първите съдилища в страната с подобна зала.

## **СЪДЕБНА ДЕЙНОСТ**

## **ІV. ГРАЖДАНСКО ПРАВОРАЗДАВАНЕ**

През анализирания едногодишен период в РС - Силистра за 2024 година са били образувани 299 дела по СК, ЗЗДН, ЗЛС, ЗГР, ЗЗДет, от които 66 бр. брачни дела за развод и недействителност на брака, 50 бр. производства за развод по взаимно съгласие, 22 бр. дела за издръжка и за изменение на издръжка, 34 бр. дела по Закона за защита срещу домашното насилие и 127 бр. други искове по посочената материя. От 2023 г. са останали несвършени общо 72 бр. дела. От подлежащите за разглеждане общо 371 бр. дела, 312 бр. са свършени през годината, а са останали несвършени 59 дела. За изминалата отчетна година може да се направи извод за повишаване на броя на разгледаните дела от този раздел на правото.

През 2024 г. са образувани общо 76 бр. дела по облигационни искове. От 2023 г. са останали несвършени 45 бр. дела от тази материя. От подлежащите на разглеждане общо 121 дела, 70 бр. са свършени през годината, а са останали несвършени 51 дела.

Постъпилите по Кодекса на застраховането дела са 2 бр. От предходен период са останали несвършени 18 бр. От подлежащите на разглеждане 20 бр. дела, свършени са 12 бр., а са останали 8 бр. несвършени.

Постъпили са 3 бр. искове по ЗОДОВ, останали несвършени в края на отчетния период.

През 2024 година са постъпили два иска по Закона за защита от дискриминация, от които единият е прекратен.

През отчетната година е разгледано едно дело – облигационен иск между съсобственици, което е приключило със съдебен акт за прекратяване на производството.

Данните налагат извода за сравнително постоянната тенденция на приблизително еднаквия брой на решените през годината и на новообразуваните дела от този вид.

През годината са постъпили 26 бр. дела с предмет вещни спорове. От 2023 г. са останали несвършени 21 бр. дела от тази материя. От сложените за разглеждане 47 бр., са приключили 25 бр. дела и са останали в края на периода 22 бр. дела. В някои случаи се касае за дела, усложнени от броя на участниците в производствата, което от своя страна води и до по-голяма продължителност на този вид съдебни дела.

Постъпилите за 2024 г. делби – искове по Закона за наследството са 29 бр. Останалите несвършени от 2023 г. са 35 бр. дела. Общо съдът е поставил за разглеждане 64 делбени производства, от които са свършени 27 бр. Останалите 37 бр. неприключени дела за делба се намират в различни фази на производството. Касае се за дела с фактическа и правна сложност, които предвид процедурата продължават най-дълго във времето от всички граждански дела. Значителна част от тези производства са архивирани и по тях е практически невъзможно да се извършват каквито и да е съдопроизводствени дейности по различни причини (починал съделител, не са внесени депозити за вещи лица или държавни такси в различните фази на делбата и т.н.).

Тези данни сочат запазване на тенденцията за съотношението на броя на разгледаните и приключени дела спрямо предходната година.

През годината са постъпили 81 бр. дела, образувани по предявен установителен иск. От предходни периоди са останали несвършени 72 бр. от тази материя. От сложените за разглеждане 153 бр., са приключили 85 бр. дела и са останали в края на периода 68 бр. несвършени дела.

Образуваните дела по Кодекса на труда за отчетния период са 13 бр. Останали несвършени от 2023 г. са 8 бр. дела. От общо 21 бр. дела, сложени за разглеждане, са приключени 15 бр. В края на периода са останали 6 бр. несвършени дела. От образуваните дела по КТ – 5 бр. са заведени искове за защита срещу незаконно уволнение и искове за отмяна на наложено наказание „забележка“ и „предупреждение за уволнение“. Четири дела са разгледани и приключили със съдебен акт по същество, а едно дело е останало несвършено. През периода е постъпило едно дело с иск за обезщетение по чл. 200 от КТ, а едно дело по същия текст е останало несвършено от 2023 г. И двете дела са приключени – едното с решение, а другото – прекратено.

През 2024 година са постъпили 68 бр. граждански дела от административен характер. От 2023 г. са останали несвършени 72 бр. дела от тази материя. От поставените за разглеждане 140 бр. дела, 87 бр. дела са приключили с решение, 1 бр. е прекратено, а останалите 52 бр. са несвършени в края на периода.

Постъпилите през годината частни граждански дела по чл. 410 от ГПК и чл. 417 от ГПК са 1249 бр. Останали несвършени от 2023 година са 44 броя. От разгледаните 1293 бр. дела, свършени са 1267 бр. В края на периода са останали несвършени 26 бр. дела. В сравнение с данните от предходния отчетен период за постъпленията на дела от този характер, през тази година се наблюдава лек спад.

Обезпечителните производства, образувани по молби през годината са 12 бр., а от предходната година са останали несвършени 3 бр. От общо разгледаните през годината 15 бр., по 12 бр. съдът се е произнесъл с определение за приключване на производството, а три от делата са останали неприключени.

През отчетния период са постъпили общо 304 бр. други производства, образувани като частни граждански дела. От 2023 год. са останали несвършени 17 бр. дела от този вид. От всички сложени за разглеждане 321 бр., са приключили със съдебен акт 279 дела, прекратени са 31 дела и останали несвършени в края на годината са 11 дела.

През отчетната 2024 г. 25 бр. частни граждански дела са образувани като съдебни поръчки. Това са 10 броя, образувани СП по молби от Държави-членки на ЕС, като съгласно процедура по регламент 2020/1784 са постъпили девет съдебни поръчки, а съгласно процедура по регламент 2020/1783 е постъпила една съдебна поръчка. Подадени молби от други съдебни райони за провеждане на разпит по делегация в РС – Силистра по чл. 25 от ГПК и постъпили чрез Министерство на правосъдието за връчване на съдебни книжа и за провеждане на разпит на свидетел във връзка с Хагска конвенция от 1965 година са 15 бр. дела. От всички 25 бр., 21 бр. съдебни поръчки са разгледани и приключили със съдебен акт.

Общо постъпилите за 2024 година граждански дела в РС – Силистра са 2182 броя, в т.ч. 134 дела са получени в съда по подсъдност от други съдилища. Останали несвършени от предходни години са 390 дела в началото на отчетния период. Общият брой на подлежащите за разглеждане граждански дела за   
2024 г. пред РС – Силистра е 2572 бр., от които са свършени 2233 броя. В инструктивния тримесечен срок са свършени 1998 бр. дела, което е 89 % от общия брой свършени граждански дела. Останали несвършени в края на отчетния период са 339 дела.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Предмет** | **останали несвър-шени**  **към 01.01.**  **2024** | **постъ-пили** | **всичко**  **ГД**  **за разглеж-дане** | **Приклю-чили** | **останали**  **несвър-**  **шени към 31.12.2024** | **срок на свършване на делата** | | |
| **до 1 мес.** | **до 3 мес.** | **над 3 мес.** |
| **Искове по СК, ЗГР, ЗЛС, ЗЗДН, ЗЗДет** | 72 | 299 | 371 | 313 | 58 | 142 | 126 | 45 |
| **Облигационни**  **искове** | 45 | 76 | 121 | 70 | 51 | 4 | 29 | 37 |
| **Вещни искове**  **и делби** | 56 | 55 | 111 | 52 | 59 | 6 | 16 | 30 |
| **Установителни**  **искове** | 72 | 81 | 153 | 85 | 68 | 8 | 31 | 46 |
| **Искове**  **по КТ** | 8 | 13 | 21 | 15 | 6 | 1 | 5 | 9 |
| **Административни производства** | 72 | 68 | 140 | 88 | 52 | 8 | 42 | 90 |
| **Други искове**  **(в т.ч. и ЧГД)** | 21 | 341 | 362 | 343 | 19 | 289 | 31 | 23 |
| **Заповедни производства** | 44 | 1249 | 1293 | 1267 | 26 | 1201 | 59 | 7 |
| **ОБЩО** | **390** | **2182** | **2572** | **2233** | **339** | **1659** | **339** | **235** |

Изпратени са на въззивен контрол жалби по 207 бр. граждански дела.

От значение за висящността на делата са промените в реда на разглеждане на делата по ГПК във връзка с технологично необходимото време за размяна на книжата, призоваването на страните и насрочването на делото за разглеждане в открито съдебно заседание.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| СЪДИЯ | останали несвър-шени  към 01.01.  2024 | Постъ-пили от 01.01.  2024  до 31.12.  2024 | всичко дела за раз-глежда-не | свършени дела | | | оста-нали несвър-шени  дела към  31.12.  2024 | обжал-вани съдебни актове |
| общо | решени | пре-  кра-  тени |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | ***9*** |
| ЖАНЕТ БОРОВА | 128 | 347 | **475** | **463** | 410 | 53 | 12 | 60 |
| МАРИЯ ПЕТРОВА | 111 | 514 | **625** | **519** | 435 | 84 | 106 | 92 |
| СТОЯН СТОЯНОВ | 143 | 497 | **640** | **486** | 377 | 109 | 154 | 44 |
| ФИЛИП МАТЕВ | 2 | 222 | **224** | **158** | 143 | 15 | 66 | 1 |
| МИРОСЛАВ ХРИСТОВ | 0 | 195 | **195** | **195** | 146 | 49 | 0 | 27 |
| РОСЕН КОСТАДИНОВ | 0 | 228 | **228** | **228** | 178 | 50 | 0 | 55 |
| ГАЛИНА ВАСИЛЕВА | 6 | 179 | **185** | **184** | 153 | 31 | 1 | 49 |
| **всичко:** | **390** | **2182** | **2572** | **2233** | **1842** | **391** | **339** | **328** |

Спрямо предходните години се наблюдава следната статистика по постъпление и свършване на граждански дела, както следва:

|  |  |  |
| --- | --- | --- |
| Година | образувани дела - бр. | свършени дела - бр. |
| 2022 | 1832 | 1838 |
| 2023 | 2271 | 2106 |
| 2024 | 2182 | 2233 |

При постъпилите през 2024 г. дела се наблюдава лек спад спрямо предходната отчетна година.

В сравнение с 2022 г. спрямо 2023 г. увеличението на новопостъпилите дела е било с 23,96 %, а на свършените е с 14,58 %. В сравнение с 2023 г. спрямо 2024 г. се наблюдава намаление на новопостъпилите дела с 4,08 %, а на решените се наблюдава увеличение с 6,03%.

Запазва се тенденцията относно срочността при свършването на делата, като за 2022 год. в инструктивния тримесечен срок са приключени 91 % от свършените дела, през 2023 г. – 93 %., а през отчетната 2024 г. – 89 %.

Процентното съотношение на постановените в едномесечен срок спрямо всички изготвени съдебни актове от датата на обявяване на делото за решаване през отчетния период е 93,69 %.

|  |  |  |  |  |  |  |
| --- | --- | --- | --- | --- | --- | --- |
| **съдия** | **брой свършени гр. дела**  **общо** | **брой дела, с написани**  **актове в срок до 1 месец** | **брой дела, с написани**  **актове в**  **срок от**  **1 до 2 месеца** | **брой дела, с написани**  **актове в**  **срок от 2 до 3 месеца** | **брой дела, с написани**  **актове в**  **срок над 3 месеца** | **%**  **съотношение на постановените в едномесечен срок спрямо всички** |
| **Жанет**  **Борова** | **463** | **402** | **37** | **4** | **20** | **86,83 %** |
| **Мария Петрова** | **519** | **492** | **27** | **0** | **0** | **94,8 %** |
| **Стоян**  **Стоянов** | **486** | **433** | **17** | **13** | **23** | **89,09 %** |
| **Филип**  **Матев** | **158** | **158** | **0** | **0** | **0** | **100 %** |
| **Мирослав Христов** | **195** | **195** | **0** | **0** | **0** | **100 %** |
| **Росен Костадинов** | **228** | **228** | **0** | **0** | **0** | **100 %** |
| **Галина Василева** | **184** | **184** | **0** | **0** | **0** | **100 %** |
| **ВСИЧКО** | **2233** | **2092** | **81** | **17** | **43** | **93,69 %** |

Множеството противоречиви практики по прилагането на ГПК породи необходимостта от продължаване обучението на магистратите и през отчетния период. Положително е обстоятелството, че по някои от спорните въпроси ВКС на РБ излезе с тълкувателни решения, но все пак следва да се отчете и фактът, че те са съпроводени с по няколко особени мнения. Впечатлението е, че и през тази година за забавяне на правораздаването играе значителна роля въведените формалности, включително и по призоваването, размяната на книжа и др. Посочените обстоятелства наложиха участието на съдиите в различни форми на обучение, включително и с регионално значение. Видна е ангажираността на магистратите и желанието им за обучение и усъвършенстване.

Не са се променили и традиционните причини за отлагане на делата от минали години, което се отразява на своевременното им приключване. Същите са посочвани многократно и в най-общи линии се изразяват в следното: нередовни искови молби, водещи до оставянето им без движение; невръщане на книжата по призоваването, особено от малките кметства; служебна ангажираност на защитниците по други дела; невнасяне в определените срокове на депозитите за процесуални повереници, за работа на вещите лица и призоваването на свидетели и др. Прави впечатление, че не се забелязва злоупотреба от страните с предоставените им права, касаещи отлагането на делата.

РЕЗУЛТАТИ ОТ ВЪЗЗИВНА И КАСАЦИОННА ПРОВЕРКА ПО ГРАЖДАНСКИ ДЕЛА

През 2024 г. въззивната и касационна инстанция са осъществили контрол по общо 179 бр. първоинстанционни граждански дела на Районен съд – Силистра.

От тях 120 бр. са изцяло оставени в сила, 42 бр. са изцяло отменени, а 17 бр. дела са с изменени съдебни актове.

В процентно съотношение потвърдените окончателни съдебни актове са 67,04 % от общия брой, 23,46 % са отменените съдебни актове, а 9,5 % са изменени.

Причините за отмяната на съдебните актове по граждански дела са най-често свързани с неправилното приложение на материалния закон и принципната възможност, дадена от процесуалните норми и по време на въззивното производство да се допуска събирането на нови доказателства. Данните, в сравнение с 2023 г., сочат запазване доброто качество на работа, тъй като в предходния отчетен период от общия брой с произнасяне по обжалваните 157 бр. дела, потвърдените съдебни актове са били 74,52 %, изменени са били 11,46 %, а 14,01 % са били отменени.

Резултатите от въззивния контрол по отношение на постановените актове от гражданските съдии са изложени в следната таблица.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| СЪДИЯ | **всичко**  **изпра-тени за**  **обжал-ване съдебни актове**  **през 2024 г.** | **всичко върна-ти с резул-тат от обжал-ването**  **през 2024 г.** | **върнати дела с**  **резултат от обжалването на решения** | | | | **върнати дела с**  **резултат от обжалването на определения и разпореждания** | | | |
| **ВЖ и КЖ** | потвър  дени | измене  ни | отме  нени | **ЧЖ и ЧКЖ** | пот  вър  дени | изме  нени | отме  нени |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | ***9*** | ***10*** | ***11*** |
| Жанет  Борова | **60** | **46** | **40** | **19** | **3** | **18** | **6** | **4** | **1** | **1** |
| Мария Петрова | **92** | **75** | **38** | **23** | **9** | **6** | **37** | **34** | **0** | **3** |
| Стоян Стоянов | **44** | **29** | **15** | **5** | **0** | **10** | **14** | **10** | **1** | **3** |
| Филип  Матев | **1** | **1** | **0** | **0** | **0** | **0** | **1** | **1** | **0** | **0** |
| Мирослав Христов | **27** | **4** | **0** | **0** | **0** | **0** | **4** | **3** | **1** | **0** |
| Росен Костадинов | **55** | **13** | **1** | **1** | **0** | **0** | **12** | **11** | **0** | **1** |
| Галина Василева | **49** | **11** | **0** | **0** | **0** | **0** | **11** | **9** | **2** | **0** |
| **ОБЩО ЗА СЪДА** | **328** | **179** | **94** | **48** | **12** | **34** | **85** | **72** | **5** | **8** |

РЕЗУЛТАТИ ОТ ПРОВЕРКА НА ИНСПЕКТОРАТА ПРИ ВСС ПО ГРАЖДАНСКИ ДЕЛА

През отчетната 2024 г. не е правена проверка от Инспектората към ВСС, като последната такава е била през отчетната 2019 година.

## **V. НАКАЗАТЕЛНО ПРАВОРАЗДАВАНЕ**

През 2024 г. са внесени за разглеждане 257 наказателни дела от общ характер, а от 2023 г. са останали несвършени 32 дела. От всичките 289 НОХД, сложени за разглеждане през отчетния период, 54 дела са приключили по същество с присъда. С определение за прекратяване, поради одобряване на постигнато споразумение, са приключени 198 дела, а 17 бр. са прекратени по други причини. Останали несвършени в края на периода са 20 бр. дела.

|  |  |  |  |  |  |
| --- | --- | --- | --- | --- | --- |
| ВИД  ДЕЛО | останали несвършени от предходен период  към 01.01.2024 г. | постъпили през отчетния период | общо дела за разглеждане | всичко свършени дела | останали несвършени към 31.12.2024 г. |
| НОХД | 32 | 257 | 289 | 269 | 20 |
| НЧХД | 2 | 19 | 21 | 16 | 5 |
| АНД по  чл. 78а НК | 2 | 26 | 28 | 24 | 4 |
| НАХД | 48 | 108 | 156 | 129 | 27 |
| ЧНД | 17 | 570 | 587 | 577 | 10 |
| **ВСИЧКО:** | **101** | **980** | **1081** | **1015** | **66** |

От общо свършените 269 наказателни дела от общ характер – 236 бр. са в срок до 3 месеца, което прави 88 %, а над този срок са свършени 33 бр. дела.

За сравнение – в предходния отчетен период за 2023 г. от общо свършените 204 бр. дела **–** 177 бр. са в срок до 3 месеца, което прави 87 %, а над този срок са свършени 27 бр. дела.

Съпоставено с делата за 2022 г., от общо свършените 221 бр. дела **–** 189 бр. са в срок до 3 месеца, което прави 86 %, а над този срок са свършени 32 бр. дела.

Наблюдава се положителна тенденция към запазване на показателя относно срочността на приключването на съдебните производства, като дори има леко завишаване, а така също и на процента на срочност на изготвяне на съдебните актове.

|  |  |  |  |  |  |  |  |
| --- | --- | --- | --- | --- | --- | --- | --- |
| съдия | брой свърше-ни дела  общо | брой дела, с написани  актове в срок до 1 месец | брой дела, с написани  актове в  срок от 1 до 2 месеца | брой дела, с написани  актове в  срок от 2 до 3 месеца | брой дела, с написани  актове в  срок над 3 месеца | %  съотношение на постано-  вените в едномес. срок спрямо всички | %  съотношение на постановени-те в двумесечен срок спрямо всички |
| Мирослав Христов | 434 | 434 | 0 | 0 | 0 | 100 % | 0 |
| Росен Костадинов | 293 | 259 | 0 | 9 | 25 | 88,39 % | 0 |
| Галина Василева | 288 | 260 | 18 | 9 | 1 | 90,28 % | 6,25 % |
| **ВСИЧКО** | **1015** | **953** | **18** | **18** | **26** | **93,89 %** | **1,77 %** |

Постъпилите жалби по наказателни дела от общ характер през 2024 г. са 17 бр., а през 2023 г. – 15 бр.

Данните за постъпилите и свършили общо наказателни дела през 2024 година по съдии, изнесени в табличен вид, са:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| СЪДИЯ | останали несвърше-ни  към 01.01.2024 | постъпили от 01.01.2024  до 31.12.2024 | всичко дела за разглеж-дане | свършени дела | | | останали несвър-шени към 31.12.  2024 | обжал-вани |
| общо | решени | прекра-  тени |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | ***9*** |
| МИРОСЛАВ ХРИСТОВ | 17 | 424 | 441 | 434 | 329 | 105 | 7 | 21 |
| РОСЕН КОСТАДИНОВ | 39 | 281 | 320 | 293 | 190 | 103 | 27 | 39 |
| ГАЛИНА ВАСИЛЕВА | 45 | 275 | 320 | 288 | 172 | 116 | 32 | 33 |
| **всичко:** | **101** | **980** | **1081** | **1015** | **691** | **324** | **66** | **93** |

Спрямо предходните години се наблюдава следната статистика по постъпление и свършване на НОХ дела:

|  |  |  |
| --- | --- | --- |
| Година | образувани дела - бр. | свършени дела - бр. |
| 2022 | 218 | 221 |
| 2023 | 209 | 204 |
| 2024 | 257 | 269 |

През отчетния период се наблюдава увеличаване на образуваните НОХ дела спрямо предходните две години – 2023 и 2022 година.

Причините за това могат да бъдат различни – от социално-икономически до такива, свързани с незачитането на закона, въпреки видимото намаляване на населението на територията, обслужвана от Районен съд – Силистра и др. След извършените реформи в прокуратурата на територията на страната трите районни прокуратура се обединиха в една обща и преминаха под ръководството на РП – Силистра. Бяха назначени нови прокурори, като по този начин се реши в известна степен и кадровата обезпеченост на прокурорите, работещи на територията на Районен съд – Силистра.

Относително постоянният брой на несвършени дела се дължи на обстоятелството, че през последните години е тенденция в месец декември, края на отчетния период, значително да се повишава броя на новопостъпилите наказателни производства за решаване от съда.

**СТРУКТУРА**

Данните за постъпилите наказателни дела по отделните видове престъпления, по състави са, както следва:

**Престъпленията против личността** са общо 12 бр. дела, в това число квалифициран състав на телесна повреда – едно дело по чл. 131, ал. 1, т. 5a във вр. с чл. 130, ал. 1 от НК; 3 бр. дела по чл. 129, ал. 1 от НК – причиняване на средна телесна повреда; 3 бр. дела за трафик на хора – чл. 159а от НК; 5 бр. дела за закана с убийство по чл. 144, ал. 3 от НК.

През 2023 година постъпилите дела от този раздел са общо 7 бр., в това число квалифициран състав на телесна повреда – едно дело по чл. 131, ал. 1, т. 12 във вр. с чл. 129, ал. от 2 НК; едно дело за тежка или средна телесна повреда, причинена по непредпазливост по чл. 133, пр. 2 във вр. с чл. 129, ал. 2 от НК; 3 бр. дела за престъпление по чл. 149 от НК - блудство с лице, ненавършило 14 години; едно дело за хомосексуални действия, осъществени чрез принуда или използване положение на зависимост и едно дело за трафик на хора.

За сравнение, през 2022 г. са общо 7 бр. дела, в това число за средна телесна повреда по чл. 129 от НК – едно дело, 2 бр. дела по чл. 131 от НК, едно дело за блудство с лице, навършило 14 години, 3 бр. дела по чл. 144 от НК.

Изложените данни сочат увеличение на броя за разглеждане на такива дела през 2023 г. спрямо 2022 г. и запазване на техния брой през отчетната   
2024 г. спрямо предходната. Сравнително ниско е нивото на този вид наказателни производства по дела за умишлено причинени леки и средни телесни повреди. Незначителни като брой остават останалите престъпления по Глава ІІ на Особената част на НК, за да се отчетат тенденции.

**Престъпления против правата на гражданите** – през 2024 г. има образувано едно дело за извършено престъпление против политическите права на гражданите – чл. 168, ал. 2 от НК, а през 2023 г. има образувано едно дело за извършено престъпление против интелектуалната собственост, докато през 2022 г. няма образувани наказателни дела за престъпления против правата на гражданите.

**Престъпления против брака, семейството и младежта –** през 2024 г. са образувани 9 бр. дела. През 2023 г. са образувани 11 бр. дела, а през 2022 г. са постъпили общо 10 бр. дела.

Основният престъпен състав е този на чл. 183 от НК. Броят на делата от този род е сравнително еднакъв през последните три години. Явно се потвърждава изводът, направен в отчитането на предходния период за тенденция към намаляване на този род дела в по-дългосрочен план. Причина за това може да се търси в разпоредбите на СК и приетата от МС Наредба за изплащане от държавата на присъдени издръжки.

**Престъпления против собствеността -** през отчетната 2024 г. преобладаващите престъпни състави, по които са образувани наказателни производства в РС – Силистра, са за престъпления против собствеността – общо 24 дела, като през 2023 г. са също 24 броя, а през 2022 г. са 21 дела.

През 2024 г. образуваните дела за кражба са 12 броя, като през 2023 година броят им е 14, а през 2022 г. също са били 14 броя.

Наблюдава се известен спад в този вид наказателни производства, като това се дължи на различни причини – намаляването на броя на населението, което се наблюдава в последните години на територията, обслужвана от Районен съд – Силистра, осезаемото обедняване на жителите на този район, както и многото емигрирали в чужбина български граждани, търсещи своето препитание извън страната ни.

През 2024 г. са постъпили наказателни дела за престъпления за измама – общо 11 броя, от които: едно дело по чл. 209 от НК; едно дело за квалифицирани състави на измама и 2 бр. дела за измама в особено големи размери, 2 бр. за документна измама, 3 бр. дела за престъпление – привилегирован състав на длъжностно присвояване и 2 бр. за длъжностно присвояване.

През 2023 г. са постъпили наказателни дела за престъпления за измама – общо 4 броя, от които: едно дело по чл. 209 от НК; две дела за квалифицирани състави на измама и едно дело за престъпление – привилегирован състав на измама.

За сравнение, през 2022 г. са постъпили за измама – 4 дела; квалифицирани състави на измама – едно дело; едно дело за измама в особено големи размери и едно дело за унищожаване и повреждане на чужда вещ.

Данните формират извода, че през последната година се наблюдава увеличение на престъпленията, свързани с измама, които се предават на съд.

Посоченото обстоятелство се дължи и на организацията, дейността на органите на досъдебното производство, като касае значително и дейността на органи на МВР по разкриването извършителите на този род престъпления, както и увеличаването на този вид престъпления, извършвани чрез различни онлайн платформи.

**Престъпления против стопанството –** новопостъпилите производства през 2024 г. са 7 броя дела и едно останало от предходен период. От разгледаните от този род 8 броя дела – седем са приключили със споразумения.

За сравнение, през 2023 г. и 2022 г. са постъпили по 6 броя дела.

През настоящата година образуваните дела са както следва:

* три дела за престъпление против кредиторите;
* две дела са образувани за неправомерно присъединяване към електропреносна и други мрежи или системи;

- две дела за престъпления против горското стопанство.

Констатира се, че за предходни години най-значителен дял се пада на престъпленията по чл. 234в НК и чл. 235 НК, предвид приети през годините промени в НК и инкриминирането на маловажните случаина някои от съставите.

**Престъпления против дейността на държавни органи и обществени организации –** в Районен съд – Силистра сложени за разглеждане са 70 бр. дела, като новопостъпилите са 67 бр. Преобладаващите дела, които се разглеждат по Глава VІІІ, Раздел І от Особената част на НК са за престъпленията по чл. 279 НК, предвид обстоятелството, че районът е граничен и най-чести са случаите на неправомерно преминаване на държавната граница от лица, които не са граждани на ЕС или пък от български граждани с наложено ограничение за напускане пределите на страната. Налице е вътрешна граница между държави членки на ЕС. Границата между Р. Румъния и Р. България по територията, върху която се разпростира компетентността на РС – Силистра, е както водна по река Дунав, така и сухоземна.

През отчетната 2024 година са постъпили 56 бр. дела за незаконно преминаване на лица през границата, за незаконно превеждане на лица през граница – 3 броя, 6 бр. за противозаконно подпомагане на чужденец да пребивава в страната в нарушение на закона; за неизпълнение на съдебно решение – 1 бр., 1 брой за престъпления против реда на управлението.

През предходната 2023 година са постъпили 41 бр. дела за незаконно преминаване на лица през границата, за незаконно превеждане на лица през граница – 1 брой, за неизпълнение на съдебно решение – 1 бр., 2 броя за престъпления против реда на управлението.

В сравнение с 2022 година са постъпили 24 бр. дела за незаконно преминаване на лица през границата, за незаконно превеждане на лица през граница – 1 брой, за неизпълнение на съдебно решение – 2 бр., за противозаконно подпомагане на чужденец да пребивава в страната в нарушение на закона – 1 бр., за лъжесвидетелстване – 1 бр.

Данните сочат, че спрямо предходните две години, броят на престъпленията против дейността на държавни органи и обществени организации значително е нараснал.

**Документни престъпления –** през 2024 г. са постъпили 19 бр. дела, през 2023 г**.** са постъпили 9 бр. дела, а през 2022 година са постъпили 7 бр. дела.

Наблюдава се двойно увеличение през отчетната година на броя на делата по този раздел в сравнение с предходните две години. Отново основно делата са за престъпления по чл. 316 и чл. 313 от НК. Поправката е на СУ на МПС, а предимно неистинските документи са свидетелства за завършено образование.

**Престъпления против реда и общественото спокойствие –**  през отчетната 2024 г. няма образувани дела от този раздел на НК, докато през 2023 г. са постъпили 3 бр. дела, от които: едно за престъпление квалифицирани състави на хулиганство; едно дело за изтезаване на гръбначно животно, довело до смърт, тежко или трайно увреждане и едно дело за самоуправство.

За сравнение, през 2022 г. са постъпили 3 бр. дела, две дела по чл. 325, ал.1 от НК и едно дело за самоуправство.

Изводът е, че през годините намалява броят на образуваните по реда на тази Глава от НК дела. Следва да се отбележи, че съществува и административен ред, по който тези обществени отношения могат да бъдат защитени, когато тяхната обществена опасност не е висока. В този смисъл административната санкция също играе съществена превъзпитателна роля у този род нарушители. Дейците, в сравнително кратки срокове от нарушенията им, се изправят пред съда по реда на УБДХ. Наред с това, лицата биват санкционирани и по Наредбата на Община Силистра за ООРЧ.

**Общоопасни престъпления –** общо 118 броя наказателни дела са постъпили по този ред, както следва: едно дело за причиняване на телесни повреди и щети в транспорта, 3 бр. дела за причиняване на телесна повреда при управление на МПС в квалифицирани случаи, 79 бр. са за управление на МПС в пияно състояние или след употреба на наркотични вещества, 1 бр. за противозаконно отнемане на МПС; 3 бр. за незаконно производство, придобиване, държане и предаване на оръжие, боеприпаси и взривове; 3 бр. дела са за престъпление за управление на МПС в срока на изтърпяване на наказание лишаване от право да управлява МПС, след като деецът е наказан, 11 дела са образувани за поправка и използване на контролни знаци и идентификационни номера, 15 бр. дела по състави на придобиване и държане на наркотични вещества и 2 дела за палеж по непредпазливост.

През 2023 г. общо 107 броя наказателни дела са постъпили по този ред, както следва: 2 бр. дела за причиняване на телесни повреди и щети в транспорта, 3 бр. дела за причиняване на телесна повреда при управление на МПС в квалифицирани случаи, 70 бр. са за управление на МПС в пияно състояние или след употреба на наркотични вещества, 7 бр. дела са за престъпление за управление на МПС в срока на изтърпяване на наказание лишаване от право да управлява МПС, след като деецът е наказан, 9 дела са образувани за поправка и използване на контролни знаци и идентификационни номера, 15 бр. дела по състави на придобиване и държане на наркотични вещества и 1 дело за палеж по непредпазливост.

За сравнение, през 2022 г. общо 135 броя наказателни дела са постъпили по този ред, както следва: 3 бр. дела за причиняване на телесни повреди и щети в транспорта, едно дело за причиняване на телесна повреда при управление на МПС в квалифицирани случаи, 2 бр. дела за противозаконно отнемане на МПС, 95 бр. са за управление на МПС в пияно състояние или след употреба на наркотични вещества, 5 бр. дела са за престъпление за управление на МПС в срока на изтърпяване на наказание лишаване от право да управлява МПС, след като деецът е наказан, 12 дела са образувани за поправка и използване на контролни знаци и идентификационни номера, 9 бр. дела по състави на придобиване и държане на наркотични вещества и едно дело за престъпление с основен състав на отглеждане на растение с цел производство на наркотични вещества по чл. 354в, ал. 1 от НК, 7 бр. дела за престъпление против Народното здраве – чл. 350, ал. 2 от НК.

Тенденцията през последните две години е за увеличаване броя на делата за престъпления свързани с наркотичните вещества, спрямо 2022 г. Запазва се приблизително еднакъв броят на делата по транспорта, в сравнение с предходните две години. Като причина за това може да се посочи нихилистичното отношение на гражданите към ЗДвП. Следва да се посочи, че основно са два престъпните състави, разглеждани от районния съд, и те се изчерпват с държането на наркотични вещества без надлежно разрешение. Незначителна част от осъдените лица по чл. 354а НК са извършители и на множество престъпления против собствеността. Посочената тенденция е показателна за процесите сред младите хора. Усилията на органите, призвани да се борят с тези пороци, следва да бъдат насочени и към лечението на наркотично зависимите, а от своя страна органите, противодействащи на този вид престъпления, да разкриват, за да бъдат наказани разпространителите, а не само държателите на малки дози за лична употреба.

**Наказателни дела от частен характер:** През 2024 г. в Районен съд – Силистра са постъпили 19 бр. наказателни дела от частен характер. От разгледаните НЧХД през отчетния период са свършени 16 броя, като 7 дела по същество с присъда и 9 бр. са прекратени.

През 2023 г. в Районен съд – Силистра са постъпили 6 бр. наказателни дела от частен характер. От разгледаните НЧХД са свършени 4 броя, като едно дело по същество с присъда и 4 бр. са прекратени, а през 2022 г. са постъпили   
7 бр. наказателни дела от частен характер.

Анализът, който може да се направи за тези дела е, че в сравнение с предходните периоди, броят на постъпилите за разглеждане дела се е увеличил почти тройно. Сами по себе си делата от НЧХ е възможно да се окажат по-тежки от тези, разглеждани по общия ред. По-високият брой на прекратени производства сочи, че страните са мотивирани към извънсъдебни спогодби и уреждат взаимоотношенията си преди приключването на съдебните производства.

По отношение на останалите дела от наказателно-правната материя е налице следната статистика:

- **по чл. 78а от НК** – през 2024 г. са постъпили 26 административно-наказателни дела. В началото на периода останали несвършени от 2023 г. са две дела. От всички сложени за разглеждане 28 дела, 6 бр. са приключени по същество, 18 бр. са прекратени. Със споразумение са приключени 16 бр., от които 11 бр. са одобрени по внесените от прокуратурата, а 5 бр. са постигнати в съдебно заседание. Две от прекратените дела са върнати на прокуратурата. Четири дела са останали несвършени в края на годината. Приключили с налагане на административно наказание „глоба“ са спрямо 22 лица.

За сравнение, през 2023 г. са постъпили 23 административно-наказателни дела. В началото на периода останало несвършено от предходна година е едно дело. От всички сложени за разглеждане 24 бр. дела, 17 бр. дела са приключени по същество, 5 броя дела са прекратени, от които 4 броя са приключили със споразумение, а едно е изпратено по подсъдност в друг съдебен район. Две дела са останали несвършени в края на годината. Приключили с налагане на административно наказание „глоба“ са спрямо 20 лица. Едно лице е оправдано.

За съпоставка, през 2022 г. са постъпили 36 административно-наказателни дела. В началото на периода останали несвършени от предходна година са 3 дела. От всички сложени за разглеждане 39 дела, 36 бр. са приключени по същество, а 2 бр. са прекратени, а едно дело е останало несвършено в края на годината. Решени с налагане на административно наказание „глоба“ са спрямо 34 лица. Две лица са оправдани.

Статистиката сочи за запазване на броя новопостъпили производства, спрямо предходната година, за разлика от 2022 г., през която броят е бил значително по-голям. По тези дела се прилага института на освобождаване от наказателна отговорност с налагане на административно наказание, но същевременно запазване темпа на решаване на делата.

- **По чл. 23 - чл. 25 и чл. 27 от НК** – през 2024 г. са постъпили 10 бр. дела, от които 8 бр. са свършени с определение за групиране на наложени наказания на осъдени лица.

За сравнение, през 2023 г. са постъпили 13 бр. дела. Останало несвършено от 2022 г. е едно дело. От общо за разглеждане 14 бр. дела, са свършени всички. По 11 бр. съдът се е произнесъл с определение за групиране на наложени наказания на осъдени лица и по 3 бр. дела производството е прекратено, поради липса на основание за групиране на наказанията.

През 2022 г. са постъпили 10 бр. дела. Останали несвършени от 2021 г. са две дела. От общо за разглеждане 12 бр. дела, са свършени 11 бр., от които по 9 бр. съдът се е произнесъл с определение за групиране на наложени наказания на осъдени лица и по 2 бр. дела производството е прекратено, поради липса на основание за групиране на наказанията.

- **По чл. 85-88а НК –** през 2024 г. са постъпили 9 броя дела, като от предходния период е имало едно несвършено дело. Разгледани са 10 бр. дела, като 4 бр. приключват със съдебен акт за извършена реабилитация, а 4 бр. с определение за прекратяване на производството. В края на периода са останали 2 висящи дела.

За сравнение, през 2023 год. са постъпили 4 бр. дела, като от предходния период е имало едно несвършено дело. Разгледани са 4 бр. дела, като 3 бр. приключват със съдебен акт за извършена реабилитация, а едно с определение за прекратяване на производството.

През 2022 год. са постъпили 4 дела, като от предходния период не е имало несвършени дела. Делата са разгледани, като едно дело е приключило с решение и 2 бр. са приключили с определение за прекратяване на производството.

Съдът разглежда сравнително малък брой дела, по които да постанови реабилитация по съдебен ред. За реабилитацията по силата на закона по чл. 88а НК не е необходимо провеждането на съдебно производство.

- **Принудителни медицински мерки по чл. 89 от НК** – през 2024 г. са постъпили 2 бр. дела. Няма останали несвършени от предходен период. Едното дело е приключено със съдебен акт по същество, а другото остава несвършено в края на периода.

През 2023 г. са постъпили 7 бр. дела. Няма останали несвършени от предходен период. Всички дела са приключили със съдебен акт по същество.

През 2022 г. са постъпили 7 бр. дела. Останали несвършени от предходен период са 3 дела. От разгледаните 10 бр. дела са приключили със съдебен акт по същество 8 бр. и 2 дела са прекратени.

- **Принудителни медицински мерки по Закона за здравето –** през   
2024 г. са постъпили 57 бр. дела. Останали несвършени от предходната година са 3 бр. От разгледаните 60 бр. дела, са приключили 56 бр., от които 49 бр. с решение, а 7 бр. са прекратени. Останали несвършени в края на 2024 г. са 4 бр.

През 2023 г. са постъпили 56 бр. дела. Останали несвършени от предходната година са 3 бр. От разгледаните 59 бр. дела, са приключили 56 бр., от които 54 бр. с решение, а 2 бр. дела са прекратени. Останали несвършени в края на 2023 г. са 3 бр.

За сравнение, през 2022 г. са постъпили 88 бр. дела. Останали несвършени от предходната година са 4 бр. От разгледаните 92 бр. дела, са приключили 89 бр., от които 78 бр. с решение, а 11 бр. дела са прекратени. Останали несвършени в края на 2022 г. са 3 бр.

Процедурата, въведена от Закона за здравето, макар в съкратени срокове, е сравнително тромава. В идеалните случаи делата се решават в две съдебни заседания. Естеството на производствата и обстоятелството, че в повечето от случаите предложените за настаняване и лечение лица действително страдат от психични заболявания, често водят до отлагане на делата. Подобни участници в съдебните производства са безкритични към състоянието си и не се явяват по своя воля в съда, което води до постановяване принудителното им водене. Описаните обстоятелства са причина за най-честите отлагания на този вид дела. Независимо от въведения принцип за случайния подбор на вещите лица, специалистите психиатри в нашия съдебен район са недостатъчни и предимно един психиатър извършва такива експертизи. Посоченото обстоятелство създава и неудобства за съда. От край време медиците не спазват стриктно разпоредбите на Закона за здравето, особено в хипотезата на чл. 154, ал. 3. Положителна тенденция е, че макар и формално, вече има заповед (под форма подобна на резолюция – изписана собственоръчно) на Директора на болничното заведение за задържането на лицето, имащо нужда от определени медицински грижи.

Запазва се броят на тези дела спрямо предходния отчетен период, а съпоставимо с отчета от 2022 г. се забелязва намаляване. Безспорно се налага изводът, че държавата и Общината не вземат предвидените по ЗЗ мерки за опазване психическото здраве на хората, преди да се предприеме процедурата по задължително настаняване за лечение с участието на прокуратурата и съда.

Прави впечатление по този вид дела, че от всички 57 бр. дела по Закона за здравето, 31 бр. са били внесени от МБАЛ- Силистра по реда на чл. 154, ал. 3 от Закона за здравето, т.е. по-голямата част от тези дела са били разгледани по инициатива на болничното заведение, която тенденция се очертава като недобра практика през изминалите няколко години. Нормата на чл. 154, ал. 3 от Закона за здравето е въведена като изключение от общото правила по този вид дела, но същата се очертава като основна, тъй като, както стана ясно, по-голяма част от тези дела са внесени за разглеждане от МБАЛ – Силистра, а по този ред съдът не притежава правна възможност, с която следва да откаже разглеждането на делото. В този смисъл, следва да се помисли за законодателни промени, касателно този вид производства, вносими от страна на болнично заведение.

- **По ЗБППМН** – през отчетния период има образувани четири производства по ЗБППМН, като три от тях приключват със съдебен акт по същество, а едно е прекратено. Спрямо две лица съдът се е произнесъл с решение като е наложил възпитателна мярка по чл. 13, ал. 1, т. 11 по ЗБППМН настаняване в „Социално-педагогически интернат“, а по отношение на едно лице – настаняване във „Възпитателно училище – интернат“.

За сравнение, през 2023 има образувани две производства по ЗБППМН, като и двете приключват със съдебен акт по същество. Няма образувани дела от тази материя през 2022 година.

- **Други ЧНД от досъдебно и съдебно производство –** през 2024 година са постъпили други производства като частни наказателни дела – 488 броя., като останали несвършени от предходната 2023 г. са 13 броя. От всички дела – 501 бр. за разглеждане, свършените са 500 бр., като приключилите с разпореждане или определение са 459 бр., а прекратените са 41 бр. В края на отчетната година е останало несвършено едно дело.

През 2023 година са постъпили други производства като частни наказателни дела – 385 бр., като останали от предходната 2022 г. несвършени са 7 бр. От всички дела – 392 бр. за разглеждане, свършените са 379 бр., като приключилите с разпореждане или определение са 357 бр., а прекратените са   
22 бр.

За сравнение, през 2022 година са постъпили други производства като частни наказателни дела – 393 броя., като останали от предходната 2021 г. несвършени са 7 броя. От всички дела 400 бр. за разглеждане, свършените са 393 бр., като приключилите с разпореждане или определение за 366 бр., а прекратените са 27 бр.

През 2024 г. са постъпили 34 бр. искания за провеждане на разпит пред съдия по чл. 222 и чл. 223 от ГПК. Приключили с протокол за проведен разпит са 27 бр., а 7 бр. са прекратени.

През отчетната година са постъпили и приключили 87 бр. искания за разрешение и одобрение за извършване на претърсване и изземване и 22 бр. производства по ЧНД, образувани по искане за разкриване на банкова тайна.

През 2024 г. са постъпили 19 бр. дела по чл. 243 и чл. 244 от НПК, а четири дела са останали от предходен период. От всички 23 бр. дела за разглеждане 18 бр. са решени и 5 бр. прекратени.

През 2024 г. са образувани 9 бр. ЧНД по чл. 213 от НПК, а едно е останало от предходен период. Всички дела са приключени, като 4 от тях са прекратени.

От общия брой ЧНД, 18 дела са били по чл. 64 от НПК и 4 дела по чл. 65 от НПК. Всички са приключили с постановяване на съдебен акт.

По осем от делата съдебните актове са обжалвани пред по-горна инстанция, като по 6 бр. дела съдебните актове са потвърдени, а по 2 бр. дела са изменени.

През отчетния период на 2024 г. са постъпили 15 бр. СП по искане на чуждестранни съдилища. Пет броя от разгледаните СП са постъпили чрез Министерство на правосъдието. Четири от тези поръчки са по искане на Република Турция, като 3 бр. са за провеждане на разпит и една за събиране на доказателства. Една е по искане на Република Германия за връчване на съдебни книжа. Получени по подсъдност от ОС – Силистра са 6 бр. СП за връчване на съдебни книжа, съответно по искане на Р. Германия, Дания, Словения и Австрия. Получени от Р. Германия, Австрия и Румъния са общо 4 бр. СП за връчване на съдебни книжа. В края на отчетния период на производство са останали 2 бр. СП.

През 2023 г. са постъпили 5 бр. СП. Два броя от разгледаните СП са на чуждестранни съдилища, съответно по искане на Република Германия и Република Румъния, внесени чрез ОП – Силистра по компетентност за връчване на съдебни книжа. Една СП е образувана по молба на РС – Русе за разпит на свидетели. Две СП са постъпили по подсъдност от ОС – Силистра, като едната е по молба на ОС – Карлови Вари Чехия за връчване на съдебни книжа, а другата е по молба на Софийски градски съд за разпит по делегация.

За сравнение, през 2022 г. са постъпили 6 бр. СП, а е имало останали две несвършени СП от 2021 г. Разгледаните 8 бр. СП са на чуждестранни съдилища, изпратени чрез Министерство на правосъдието и едно дело е на друг делегиращ съд от Чешката република.

Съдиите стриктно спазват указанията на съда от молещата държава.

Наказателните състави постановяват и множество определения по чл. 306, ал. 1, т. 4 от НПК по отношение осъждане на лицата за разноските за защита по реда на ЗПП, които реално не се отчитат като свършена работа. По ПАС за тези произнасяния на съдиите не се образуват ЧНД. През последната отчетна година НБПП изпраща своевременно решенията си относно определения размер на възнаграждението, за разлика от предходни години, когато това е извършвано със забава от повече от една година след вземането им.

Изнесената информация сочи сравнителна устойчивост на делата по така разграничените групи в тригодишния период и увеличаване на някои от тях през последната отчетна година, намаление при други. Относително постоянен е броят на делата, при които се упражнява контрол над дейността, извършвана в досъдебното производство или пък тези, касаещи вземане мярка за неотклонение и разпит пред съдия. Посочените производства се решават в срок, предвид обстоятелството, че съдебните актове се произнасят в съдебното заседание. Сравнително постоянен и през отчетната 2024 г., е броят и на делата по Закона за здравето – производства, които рядко се решават в две съдебни заседания.

**През 2024 г. са образувани 108 бр. наказателни от административен характер дела**. Останалите несвършени дела от предходен период са 48 бр. От общо сложените за разглеждане 156 дела, 129 бр. са свършени, а 27 бр. са останали несвършени в края на отчетния период. От всичко разгледаните дела с решение са приключили 100 бр. дела, по 29 бр. дела съдът се е произнесъл с определение за прекратяване на производството.

За съпоставка, през 2023 г. са образувани 146 бр. наказателни от административен характер дела. Останалите несвършени дела от предходен период са 36 бр. От общо сложените за разглеждане 182 дела, 134 бр. са свършени, а 48 бр. са останали несвършени в края на отчетния период. От всичко разгледаните дела с решение са приключили 117 бр. дела, по 17 бр. дела съдът се е произнесъл с определение за прекратяване на производството.

За сравнение, през 2022 г. са постъпили 130 бр. наказателни от административен характер дела. Останалите несвършени дела от 2021 г. са 68 бр. От общо сложените за разглеждане 198 дела, 162 бр. са свършени, а 36 бр. са останали несвършени в края на отчетния период. От всичко разгледаните дела с решение са приключили 145 бр. дела, по 17 бр. дела съдът се е произнесъл с определение за прекратяване на производството.

Спрямо предходните две години се наблюдава следната статистика по постъпление и свършване на дела от административен характер:

|  |  |  |
| --- | --- | --- |
| Година | образувани дела - бр. | свършени дела - бр. |
| 2022 | 130 | 162 |
| 2023 | 146 | 134 |
| 2024 | 108 | 129 |

Наблюдава се намаляване на делата от тази категория спрямо постъпленията през 2023 г. и 2022 г. До известна степен постъпленията на такъв род дела зависят и от активността на органите на администрацията – общинска и държавна, както и тяхната дейност.

Положителната тенденция от тези статистически данни е, че през последната 2024 г. съотношението между свършените дела спрямо сложените за разглеждане е 83 %.

През 2024 г. бяха издадени 1932 бр. свидетелства за съдимост и 1286 бр. справки за съдимост.

През 2024 год. Председателят и определените със заповед съдии са работили по 263 бр. преписки, от които 209 бр. по ЗЕС и 54 бр. по чл. 159а от НПК. Всички са образувани като ЧНД, съгласно изискванията на ПАС, като проверката за законосъобразност на исканията е извършвана в деня на постъпването им.

Общият брой на предадените на съд лица през 2024 г. по НОХД е 279 души. Напълно оправдани са 5 лица, което е 1,8 % от общия брой на предадените на съд лица.

Общият брой на предадените на съд лица през 2023 г. по НОХД е 217 души. Напълно оправдани са 3 лица, което е 1,38 % от общия брой на предадените на съд лица.

За сравнение, общият брой на предадените на съд лица през 2022 г. по НОХД е 238 души. Напълно оправдани са 4 лица, което е 1,68 % от общия брой на предадените на съд лица.

Районна прокуратура – Силистра през 2024 г. е подала протест по три НОХ дела и 5 бр. частни протести по ЧНД. По едно НОХД е постъпило искане за възобновяване на производството от Главния прокурор на РБ.

Районна прокуратура – Силистра през 2023 г. е подала протест по едно дело – АНД по чл. 78а от НК. Постъпили са 4 бр. частни протести, от които 1 бр. е против определение, постановено по НОХД и 3 бр. против определения, постановени по ЧНД.

За сравнение, през 2022 г. са подадени протести по 2 бр. по дела, от които 1 бр. е по НОХД, 1 протест е по АНД по чл. 78а от НК. Постъпили са 11 бр. частни протести, от които 2 бр. са против определения постановени по НОХД, 1 бр. против определение, постановено по АНД по чл. 78а от НК и 8 бр. против определения, постановени по ЧНД.

През 2024 г. на 258 лица са наложени следните наказания – на лишаване от свобода до 3 г. са осъдени 209 лица, от които за 172 лица изтърпяването на наказанието е отложено по чл. 66 от НК, а ефективно осъдените са 37 лица. Няма наложени ефективни наказания лишаване от свобода над три години. Наказанието глоба е наложено на 24 осъдени лица, на пробация са осъдени 23 лица и 2 лица са осъдени на други по вид наказания. По споразумение са осъдени 204 лица. През годината има осъден един непълнолетен за престъпление по чл. 354а, ал. 3, т. 1, във вр. чл. 63, ал. 1, т. 3 от НК с наложено наказание „Пробация“.

По НЧХД са съдени 5 лица, от които едно лице е ефективно осъдено с наказание лишаване от свобода до 3 г. Спрямо останалите четири лица са наложени наказания „Глоба“.

На 22 лица по образуваните през 2024 г. АНД са наложени наказания с освобождаване от наказателната отговорност по реда на чл. 78а от НК, по вид глоба.

Статистиката за общия брой съдени лица за последните три години по наказателни дела от общ характер е следната:

|  |  |  |  |  |
| --- | --- | --- | --- | --- |
| година | общо съдени лица – брой | от тях осъдени – брой | оправдани – брой | % на оправданите лица спрямо съдените |
| 2022 | 238 | 220 | 4 | 1,68 % |
| 2023 | 217 | 212 | 3 | 1,38 % |
| 2024 | 279 | 258 | 5 | 1,8 % |

НАКАЗАНА ПРЕСТЪПНОСТ И БРОЙ ОСЪДЕНИ ЛИЦА С ВЛЕЗЛИ В СИЛА ПРИСЪДИ И ДЕЛА СЪС ЗНАЧИМ ОБЩЕСТВЕН ИНТЕРЕС

По установените от ВСС критерии относно делата със значим обществен интерес съдиите в РС – Силистра не са работили.

Съдебният район не се отличава с висока степен на тежка престъпност. Посочените процеси бяха овладени от органите, натоварени да противодействат на престъпността преди отчетните периоди.

От сложените за разглеждане 17 бр. дела, свързани с наркотични вещества – престъпления по чл. 354а от НК, с окончателен съдебен акт са приключили 17 бр. дела. Осъдени са общо 18 лица. На 9 лица са наложени наказания лишаване от свобода до 3 години, от които за 9 лица изтърпяването на наказанието е отложено по реда на чл. 66 от НК, на 8 лица е наложено наказание по вид глоба, а на едно лице – „Пробация“. От осъдените лица има един непълнолетен. Спрямо 15 лица наказателното производство е приключило с постигане на споразумение. Касае се за деяния, извършени в маловажни случаи на горепосочените престъпления, които определят и компетентността на районните съдилища като първа инстанция по този род дела.

РЕЗУЛТАТИ ОТ ВЪЗЗИВНА И КАСАЦИОННА ПРОВЕРКА ПО НАКАЗАТЕЛНИ ДЕЛА

През 2024 г. въззивната и касационна инстанции са осъществили контрол по общо 76 бр. първоинстанционни наказателни дела на Районен съд – Силистра.

От тях 56 бр. са потвърдени, 11 бр. са отменени, а 9 бр. са оставени в сила в една част. Или с други думи, отменените изцяло съдебни актове са 14,47 % от общия брой на резултата на обжалваните дела.

През 2023 г. въззивната и касационна инстанции са осъществили контрол по общо 87 бр. първоинстанционни наказателни дела на Районен съд – Силистра.

От тях 52 бр. са потвърдени, 25 бр. са отменени, а 10 бр. са оставени в сила в една част. Или с други думи, отменените изцяло съдебни актове са   
28,73 % от общия брой на резултата на обжалваните дела.

За сравнение, през 2022 г. въззивната и касационна инстанции са осъществили контрол по общо 85 бр. първоинстанционни наказателни дела на Районен съд – Силистра.

От тях 66 бр. са потвърдени, 14 бр. са отменени, а 5 бр. са оставени в сила в една част. Или с други думи, отменените изцяло съдебни актове са 16,47 % от общия брой на резултата на обжалваните дела.

Данните не сочат отклонение от установеното високо качеството на работата на магистратите, разглеждащи наказателни дела, напротив – изцяло отменените актове са значително намалели в процентно съотношение.

Съдиите са с дългогодишен юридически стаж, а следва да се отчете и по-високото качество на прокурорските актове, както и прецизната работа на административно-наказващите органи, вече прилагайки приетите доста големи промени в ЗАНН, които започнаха да действат от началото на 2022г.

Резултатите от въззивния контрол по отношение на постановените актове от наказателните съдии:

Мирослав Христов – от общо върнати с резултат по обжалвания по 14 бр. дела, са потвърдени първоинстанционните актове по 10 бр. дела.

Росен Костадинов - от общо върнати с резултат по обжалвания по 34 бр. дела, са потвърдени първоинстанционните актове по 24 бр. дела.

Стоян Стоянов - върнато с резултат по обжалване едно дело, чийто първоинстанционен акт е потвърден.

Галина Василева – от общо върнати с резултат по обжалвания по 27 бр. дела, са потвърдени първоинстанционните актове по 21 бр. дела.

Или с други думи, потвърдените изцяло съдебни актове са 73,68 % от общия брой на резултата на обжалваните дела.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| СЪДИЯ | **изпра-тени за**  **обжал-ване съдеб-ни актове**  **през 2024** | **всичко върна-ти с резул-тат от обжал-ването**  **през 2024** | върнати дела с  резултат от обжалването на решения | | | | върнати дела с  резултат от обжалването на определения и разпореждания | | | |
| **ВЖ и КЖ** | потвър-дени | изме-нени | отме-нени | **ЧЖ и ЧКЖ** | потвър-дени | изме-нени | отме-нени |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | ***9*** | ***10*** | ***11*** |
| МИРОСЛАВ ХРИСТОВ | 21 | **14** | **12** | 8 | 0 | 4 | **2** | 2 | 0 | 0 |
| РОСЕН КОСТАДИНОВ | 39 | **34** | **27** | 19 | 2 | 6 | **7** | 5 | 2 | 0 |
| ГАЛИНА ВАСИЛЕВА | 33 | **27** | **19** | 17 | 1 | 1 | **8** | 4 | 4 | 0 |
| СТОЯН СТОЯНОВ | 1 | **1** | **1** | 1 | 0 | 0 | **0** | 0 | 0 | 0 |
| **ОБЩО**  **ЗА СЪДА** | **94** | **76** | **59** | **45** | **3** | **11** | **17** | **11** | **6** | **0** |
| **к. 3 = к.4+к.8; к.4 = к.5+к.6+к.7; к.8 = к.9+к.10.+к.11** | | | | | | | | | | |

Все пак следва да се отчете, че причините за отмяната на съдебните актове по наказателни дела са комплексни и са свързани най-често с недобра работа на органите на досъдебното производство по събирането и закрепването на доказателства, занижен контрол от наблюдаващите прокурори над досъдебните производства, недостатъчна активност и неумела защита на обвинителната теза в съдебната фаза. Следва да се отбележи и фактът, че често се налага съдия-докладчика да изземва функциите на прокурора, съобразно служебното начало, визирано в НПК и извършва действия, които е следвало да бъдат извършени от прокурора още по време на досъдебното производство. Именно тези действия на съда понякога не се оценяват или се разбират неправилно и водят до отмяната на съдебния акт с връщане на делото за разглеждане от друг състав на съда.

Налице е и друга тревожна тенденция, която се забелязва през текущата отчетна година, а именно – неспазване на задълженията по чл. 242 от НПК от прокурорите, тъй като за наказателни производства, при които са налице предпоставките да се внесе делото чрез предложение за освобождаване от наказателна отговорност с налагане на административно наказание, то се внася в Районен съд – Силистра с обвинителен акт. В тази връзка се налага по време на провеждането на откритите разпоредителни заседания да се преминава към друг ред на производствата, а именно по реда на Глава 28 от НПК, което значително затруднява дейността на съдиите, разглеждащи този вид наказателни производства.

Друга група причини са свързани с лошото качество на процесуалния закон, който акцентира в по-висока степен на защита на права на обвиняемите, респективно подсъдимите, отколкото на адекватен инструментариум на обвинението и пострадалите лица за защита на техните интереси. Наказателният процес страда от излишен формализъм като например разпитите пред съдия и свързаната с това невъзможност в съдебната фаза за приобщаване на доказателства от досъдебното производство.

Освен това, НПК не позволява при спазване неговите правила и неправилно приложение на материалния закон, съдът да върне делото на прокуратурата. През последната отчетна година бяха установени и такива случаи.

Друга група причини са затрудненията, свързани с правилното приложение на материалния закон и в тази връзка би могла да се засили тълкувателната дейност на ВКС, включително и нуждата от тълкуване на противоречива практика по принципно неподлежащи на касационен контрол дела.

Следваща причина, която може да се посочи, е нееднакво тълкуване на материалния закон между съдилищата от различни инстанции, особено при делата от административнонаказателен характер. Различни състави от административните съдилища постановяват при едни и същи казуси различни решения, което вече се оформя като недобра тенденция. По този начин се въвежда порочна съдебна практика и съдиите, разглеждащи този вид дела са в невъзможност да разберат какво всъщност е становището на касационната инстанция по конкретните казуси и въобще принципни въпроси.

Причините за отменените съдебни актове по наказателни дела не са от процесуален характер, защото са незначително по брой делата, по които има отменени съдебни актове и са върнати за разглеждане от друг състав.

Показателен за този извод е и фактът, че незначителна част от делата на Районен съд – Силистра, обжалвани пред Окръжен съд – Силистра, са били отменени и върнати на съда за ново разглеждане.

През 2025 год. следва да се положат усилия за подобряване на показателя качество, с цел намаляване в максимална степен на изменените и особено отменените съдебни актове.

РЕЗУЛТАТИ ОТ ПРОВЕРКАТА НА ИНСПЕКТОРАТА НА ВСС ПО НАКАЗАТЕЛНИ ДЕЛА

През отчетната 2024 г. проверка от Инспектора към ВСС по наказателни дела не е била правена, като последната такава е от отчетната 2019 година.

## **VІ. НАТОВАРЕНОСТ НА СЪДЕБНИЯ РАЙОН И СЪДИИТЕ**

Средномесечната натовареност на всичко за разглеждане дела на един съдия по щат, на база 12 месеца за 2024 год., е 43,49 бр. дела, като на свършените е 38,67 бр. Действителната натовареност за отработените 76 човекомесеци е 48,07 бр. дела за разглеждане, а 42,74 бр. на свършените дела.

Средномесечната натовареност на всичко за разглеждане дела на един съдия по щат, на база 12 месеца за 2023 год., е 40,75 бр. дела, като на свършените е 34,90 бр. Действителната натовареност за отработените 71 човекомесеци е 48,21 бр. дела за разглеждане, а 41,30 бр. на свършените дела.

За сравнение, средномесечната натовареност на всичко за разглеждане дела на един съдия по щат, на база 12 месеца за 2022 год., е 36,61 бр. дела, като на свършените е 33,02 бр. Действителната натовареност за отработените 84 човекомесеци е 36,61 бр. дела за разглеждане, а 33,02 бр. на свършените дела.

Анализът на статистическите данни налага извода за приблизително запазване броя на постъпили дела, но по-висока средна натовареност на съдиите през отчетния период за разлика от предходния. Явно е, че срочността при решаване на делата все пак не е дало съществено отражение върху качеството на работата им.

През отчетния период новопостъпилите дела и тези останали за решаване от предходния отчетен период са били 3653 бр., като съдиите при РС – Силистра са приключили общо 3248 бр. дела, от които в тримесечен срок 2886 бр. дела, което прави 89 %. От всичко свършените 3248 бр. дела, със съдебен акт по същество са 2533 бр. и 715 бр. са прекратени. От общия брой на прекратените дела, 224 бр. са приключили със спогодба и споразумение. Наблюдава се увеличение на броя на сложените за разглеждане дела и тези, приключили със съдебен акт, спрямо предходните години.

|  |  |  |  |  |  |  |
| --- | --- | --- | --- | --- | --- | --- |
| вид дела | останали несвършени от предходен период  към 01.01.2024 | постъпили през  2024 | общо дела за разглеждане | СВЪРШЕНИ ДЕЛА | | |
| всичко | в срок до 3 месеца | |
| брой | % |
| *1* | *2* | *3* | *4* | *5* | *6* | *7* |
| граждански дела | 390 | 2182 | 2572 | 2233 | 1998 | 89 % |
| наказателни  дела | 101 | 980 | 1081 | 1015 | 888 | 87 % |
| всичко  дела | 491 | 3162 | 3653 | 3248 | 2886 | 89 % |

Статистика за новопостъпилите и намиращи се на производство, както и свършените дела на съдиите от Районен съд - Силистра са изложени в следната таблица:

|  |  |  |  |  |
| --- | --- | --- | --- | --- |
| съдия | всичко за разглеждане  (общо) | средно месечно  (брой) | свършени | средно месечно  (брой) |
| **Жанет Борова** | **475** | **43,18** | **463** | **42,09** |
| **Мария Петрова** | **625** | **52,08** | **519** | **43,25** |
| **Стоян Стоянов** | **640** | **53,33** | **486** | **40,50** |
| **Филип Матев** | **224** | **44,80** | **158** | **31,60** |
| **Мирослав Христов** | **636** | **53,00** | **629** | **52,42** |
| **Росен Костадинов** | **548** | **45,67** | **521** | **43,42** |
| **Галина Василева** | **505** | **42,08** | **472** | **39,33** |
| **ВСИЧКО ЗА СЪДА** | **3653** | **304,42** | **3248** | **270,66** |

Горната цифрова картина на динамиката на делата за разглеждане и свършени дела, дава основание да се направи изводът, че е постигната нормална ритмичност при насрочването на делата и не се задържат преписки, по които не се образуват дела. Всички дела са сложени на производство и се насрочват в сравнително кратки срокове след постъпването им. Постигнатите резултати са много добри, като усилията следва да се насочат за приключването им в инструктивния тримесечен срок. Статистиката сочи, че резултатите са в пряка връзка с постъпващите и подлежащите на разглеждане дела. Създадена е добра организация от магистратите относно насрочване и решаване на делата в разумни срокове.

През 2024 г. приключилите в тримесечен срок дела са 89 %.

През 2023 г. приключилите в тримесечен срок дела са 92 %.

За сравнение, през 2022 г. в тримесечен срок са приключили 89% от всички свършени дела.

Като извод въз основа на горните цифри може да се изведе, че се запазва тенденцията за решаване на делата в тримесечен срок, но за следващия отчетен период следва да се положат грижи от всички магистрати от Районен съд – Силистра за повишаването и на този показател, който е индикативен за навременно свършена работа.

## **VІІ. СЪДЕБНО-ИЗПЪЛНИТЕЛНА СЛУЖБА**

През 2024 г. са образувани 787 бр. изпълнителни дела. В началото на отчетния период от предходни години са останали несвършени 2581 дела. От подлежащите на изпълнение 3368 бр. дела, прекратени са 636 дела, от които 276 бр. чрез реализиране на вземането, 267 бр. по други причини, а 93 бр. са изпратени на друг съдебен изпълнител. Останали несвършени в края на отчетния период са 2732 дела.

През 2023 г. са били образувани 477 бр. изпълнителни дела. В началото на отчетния период от предходни години са останали несвършени 2654 дела. От подлежащите на изпълнение 3131 бр. дела, прекратени са 550 дела, от които 237 бр. чрез реализиране на вземането, 258 бр. по други причини, а 55 бр. са изпратени на друг съдебен изпълнител. Останали несвършени в края на отчетния период са 2581 дела.

През 2022 г. са били образувани 586 бр. изпълнителни дела. В началото на отчетния период от предходни години са останали несвършени 2621 дела. От подлежащите на изпълнение 3207 бр. дела, прекратени са 553 дела, от които 339 бр. чрез реализиране на вземането, 193 бр. по други причини, а 21 бр. са изпратени на друг съдебен изпълнител. Останали несвършени в края на отчетния период са 2654 дела.

Дължимата обща сума на вземанията по изпълнителните дела е 16 227 292,00 лева. Събраната сума е в размер на 1 454 115,00 лв., като сумата по изпълнителните листове е 999 528,00 лв., а разликата от 454 587,00 лв. се формира от такси, допълнителни разноски и лихви. Несъбрана сума поради опрощаване, перемпция, подсъдност и др. е 904 667,00 лв., а останалата несъбрана сума по всички висящи изпълнителни дела в края на отчетния период е 14 323 097,00 лева.

Статистиката за последните три години е следната:

|  |  |  |  |
| --- | --- | --- | --- |
| година | постъпили дела | свършени дела | събрани суми |
| 2022 г. | 586 | 553 | 1 291 069 лв. |
| 2023 г. | 477 | 550 | 1 518 879 лв. |
| 2024 г. | 787 | 636 | 1 454 115 лв. |

Справка за резултатите от работата по съдебното изпълнение за 2024 г.

|  |  |  |  |  |
| --- | --- | --- | --- | --- |
| име на държавния съдебен изпълнител | юридически стаж | брой постъпили дела | брой свършени дела | събрани суми  (лева) |
| Грета Ялъмова | 20 години | 397 | 310 | 720 486 лв. |
| Наталия Михнева | 17 години | 390 | 325 | 733 629 лв. |
| **Общо** |  | **787** | **635** | **1 454 115 лв.** |

Анализът на данните сочи ритмичност при решаването на делата и движението им, както и по събираемостта по вземанията. През отчетния период са постъпили значително по-голям брой изпълнителни дела, в сравнение с   
2023 г. и 2022 г. Голям брой дела са останали и от предходни периоди.

**От 01.10.2013 год. Районен съд Силистра е регистриран по ЗДДС**.

За периода от 01.01.2024 г. – 31.12.2024 г. са събрани държавни такси по изпълнителните дела в размер на **151 960,36 лв.**, с данъчна основа 126 633,75 лв., като начисленият и внесен ДДС върху тях е в размер на 25 326,61 лева.

За периода от 01.01.2023 г. – 31.12.2023 г. са събрани държавни такси по изпълнителните дела **118 197,95 лв.**, с данъчна основа 98 498,46 лв., като начисленият и внесен ДДС върху тях е в размер на 19 699,49 лева.

За периода от 01.01.2022 г. – 31.12.2022 г. са събрани държавни такси по изпълнителните дела **106 599,02 лв.**, с данъчна основа 88 832,72 лв., като начисленият и внесен ДДС върху тях е в размер на 17 766,30 лева.

## **VІІІ. СЪДИИ ПО ВПИСВАНИЯТА**

През отчетния период като съдии по вписванията са работили Нора Трифонова и Красимир Дечев.

Дейността им може да бъде обобщена по следните показатели:

- извършени вписвания – 5759 бр.;

- откази – 18 бр.;

- преписи – 2780 бр.;

- удостоверения – 1189 бр.;

- други справки и по молба на държавен орган – 13 бр.;

- извършени устни справки – 401 бр.;

- отбелязвания и заличавания – 399, съответно – 78 бр. и 321 бр.;

- събрани такси върху удостоверен материален интерес – 64 405 лв.;

- събрани такси за извършени справки и преписи – 31 907 лв.;

- обжалван е един отказ, по който няма върнат резултат.

## **IX. МЕДИЙНА ПОЛИТИКА**

**ОБРАЗОВАТЕЛНА ПРОГРАМА**

И през изминалата календарна 2024 година Районен съд – Силистра осъществи мероприятия по Образователната програма на Висшия съдебен съвет.

Всички инициативи са отразени на сайта на съда в раздел „Пресцентър“, подраздел „Новини“, а прессъобщения за събитието се изпращат винаги на електронни адреси до регионалните и националните медии, и средствата за информиране, които са в списъка на „Пресцентър“ на Окръжен съд – Силистра. Информация се изпраща и до училищата – участници в съответното мероприятие, които също поместват информацията на сайта си. Прессъобщенията от пресцентъра до получателите са с прикачен файл с текст, снимки и линк към страницата с новината на Районен съд – Силистра. При постъпил въпрос от представител на медия относно информацията в прессъобщението, от „Пресцентър“ се изпраща допълнителната информация не само на запитващия, а и на всички, които са получили първоначалното съобщение.

До момента се поддържа трайно установената практика на добро взаимодействие и комуникация с представителите на регионални и национални медии, и другите информационни формати.

Магистратите от Районен съд – Силистра взеха участие в учебни образователни мероприятия с ученици от различни възрасти, които се проведоха в съдебните зали на съда. За всяко събитие предварително се проучваха темите, към които учениците проявяват интерес, а също и необходимите въпроси, които следва да бъдат разгледани по преценка на учителите – агресия в общуването, спазване на правилата, етика в общуването и други. Комуникацията с учителите и ръководството на училището се провежда от служител „Връзки с обществеността“ в Окръжен съд – Силистра. Създава се необходимата организация за насрочване на лекцията, съобразно графика на съдиите-лектори, учебната програма на учениците, придвижването (извозването с училищен транспорт), и още специфични за аудиторията въпроси.

Във всички инициативи по учебната образователна програма на Районен съд – Силистра учениците участват доброволно и със знанието, и съгласието на своите родители/настойници.

На 12 април 2024 г. бе срещата на учениците от 5 „а“ клас в ПМГ „Св. Климент Охридски“ – Силистра със съдиите от Районен съд – Силистра Мирослав Христов и Жанет Борова с мото „Обединени срещу агресията във всичките й форми“. По време на лекцията и дискусията за различните форми на агресията и тормоз учениците разказаха случаи, в които те или техни познати са станали обект на обиди и последвала след това агресия. Младежите получиха ценни знания как да избегнат агресията или как да постъпят при агресивно поведение спрямо тях. Дискутирани бяха и важните въпроси за опасностите във виртуалното пространство, и в ежедневието извън дома. Специално внимание бе обърнато на вредата от наркотичните вещества, особено на марихуаната, с която дилърите все по-често атакуват младежите на тази възраст. Дадени бяха примери за тежка зависимост, загуба на паметта и още много ужасни последици, които неизбежно възникват при употребата на наркотици, дори само на „трева“. Разяснени бяха важни моменти от наказателните закони, според които притежаването, отглеждането и разпространението на наркотици е престъпление без значение от количеството.

На 13 май 2024 г. Председателят на Районен съд – Силистра Мирослав Христов отправи поздрав до зрелостниците на ПГСУАУ „Атанас Буров“ –Силистра, които са били активни участници в инициативите по Образователната програма, на тържество на зрелостта. Споделено бе, че нарастващият интерес на учениците към правната материя е радостно предизвикателство за магистратите, и надежда, че младите хора ще се впишат успешно в бъдещето като достойни и добри хора.

На 15 май 2024 г. учениците от паралелка „Сърчица“ – 3 „в“ клас на ОУ „Отец Паисий“ – Силистра се срещнаха със съдиите от Районен съд – Силистра Мирослав Христов и Жанет Борова. Повод за посещението на учениците бе образователната брошура на Районен съд – Силистра, достигнала до родителите и учителите на децата. След като са били запознати със съдържанието на изданието, децата са поискали да се срещнат със съдии, на които да задават въпроси на тема „Правосъдие“. Магистратите от съда с радост приеха да бъдат домакини и да дадат на децата полезни знания от света на правосъдието. Разяснени бяха функциите на съдия, прокурор, адвокат, съдебен заседател, вещо лице, съдебен секретар. Децата с интерес научиха разликата между гражданските и наказателните дела. Съдиите говориха много за вредата от наркотичните вещества. Специално внимание бе обърнато и на опасната престъпна дейност „трафик на хора“ и риска за деца и възрастни.

На 12 юни 2024 г. четвъртокласниците от 4 „в“ клас на ОУ „Св.Св. Кирил и Методий“ посетиха за първи път Съдебната палата в град Силистра. В началото се запознаха с правилата за поведение в сградата и в съдебните зали, а също и с ценни съвети по етика и протокол. От магистратите Мирослав Христов и Жанет Борова децата научиха много за ролята на участниците в съдебния процес – съдия, прокурор, адвокат, съдебни заседатели, вещи лица, съдебен секретар. Любознателните четвъртокласници с изненада разбраха, че истинските съдебни дела са много по-различни от тези, които са гледали във филмови продукции и телевизионни шоута. В хода на дискусията магистратите представиха брошурата, издание на Районен съд – Силистра и дадоха много ценни съвети на четвъртокласниците. Вълнение у децата предизвикаха примерите на съдиите за истински случки, когато деца са били в риск.

На 20 юни 2024 г. учениците от 11 „а“ клас от ПГСУАУ „Атанас Буров“ посетиха Районен съд – Силистра. Съдиите Мирослав Христов и Жанет Борова представиха функциите на участниците в съдебния процес, със статута и принципите на работа на магистратите. Разяснени бяха важни особености в гражданското и наказателното съдопроизводство, подкрепени с примери.

След лекцията и въведението в света на правосъдието, учениците присъстваха и на реално съдебно заседание по наказателно дело от общ характер, председателствано от съдия Галина Василева. Съдия Василева ги запозна преди началото на заседанието с казуса и сложи акценти на важните детайли, които да проследят. Учениците наблюдаваха наказателното производство с подсъдим, на който е повдигнато обвинение за това, че е управлявал лек автомобил след употреба на алкохол – 1.59 промила концентрация на алкохол в кръвта. Младите хора внимателно наблюдаваха действията на всеки участник в съдебния процес, като след приключване на съдебното заседание съдия Галина Василева им разясни важни подробности от съдопроизводството и случилото се в съдебното заседание. Учениците бяха силно впечатлени и респектирани от последствията от този вид престъпления. Съдия Галина Василева отговори на въпросите на учениците за наказателната отговорност, която носят като непълнолетни и пълнолетни, а също и на други правни въпроси, възникнали по време на диалога. Бъдещите абсолвенти поискаха през следващата учебна година да се срещнат отново, за да изслушат лекция по въпроси, които ще са им полезни в живота занапред – сключване на договор, получаване на документи и техните реквизити, както и за важността на чистото съдебно минало.

На 12 ноември 2024 г. любознателните ученици от 2 „а“ клас на СУ „Никола Вапцаров“ се срещнаха със съдии от Районен съд – Силистра – съдия Мирослав Христов, съдия Жанет Борова, съдия Галина Василева и съдия Филип Матев.

Инициативата за това бе на техните учители – госпожа Мариана Денева и госпожа Маргарита Димова, които са първите учители довели толкова малки участници в учебно образователно мероприятие на съда. С това бе сложено началото на новата учебна образователна година на съда и на едно много полезно партньорство. В съдебната зала, в диалог с магистратите, децата научиха основните характеристики на гражданските и наказателните дела, като обсъдиха интересни примери за житейски проблеми или ситуации, в които хората търсят решение на проблемите си в съда. Разяснено беше, че хората търсят справедливост в съда и не всички, които влизат в съда или участват в съдебни дела, са извършили престъпление. Децата с интерес научиха, че в съдебните дела участват и хора, които не са страни по делата, но имат специални знания в определени области и съдът разчита много на тяхното мнение като експерти за да отсъди справедливо в рамките на закона. Магистратите отделиха много време на темите за правата и задълженията, за отговорността на родителите за постъпките на малолетните им деца, за агресията и тормоза, за безопасното общуване в Интернет, за огромната важност и необходимост да се споделя с родители, учители и възрастни хора, на които имаме доверие.

Основа на това бяха текстовете от образователната брошура – издание на Районен съд – Силистра, която съдържа ценни съвети за безопасността на децата. Съдиите дадоха много примери на децата за ситуации, в които могат да попаднат и ги съветваха как да постъпят, за да не пострадат. Малките гости бяха насърчени да се стараят да бъдат добри хора, защото така животът на всички ще е по-хубав и сигурен.

Децата впечатлиха магистратите с искрения си интерес към въпросите, свързани с правосъдието, с голяма активност по време на дискусията, с подходящи примери, задълбочени разсъждения и богат словесен изказ. Малките участници показаха голямо уважение и почтително отношение към съдиите и към съдебната институция.

Във всички мероприятия по Образователната програма на Районен съд – Силистра учениците получават и ценни знания в лекция по етика и протокол, представена от служител „Връзки с обществеността“.

Районен съд – Силистра е в готовност да връчи наградите на училище „Иван Вазов“ и училище „Отец Паисий“ за активно участие на ученици от тези училища в инициативите на съда, като датата на връчване ще бъде съобщена от ръководството на училището, и ще е съобразена с учебната натовареност и възможността за организиране на тържественото връчване.

Наградният фонд за закупените награди е осигурен от Висшия съдебен съвет и е свързан със заявения и реализиран брой на учениците – участници, обхванати в мероприятията по Образователната програма на Районен съд – Силистра за изминалата 2023 – 2024 учебна образователна година.

С избора на наградата – подвижен комбиниран флипчарт с магнитна дъска и бяла хартия за писане, се цели тя да е в полза на училището и да насърчава повече ученици да участват в Образователната програма.

В заключение остава изводът, че популяризираната дейност на съдиите –лектори в учебната образователна програма на Районен съд – Силистра през 2024 година е успешна и удовлетворяваща, както за магистратите, така и за учениците – участници, учителите и училищните ръководства.

**ЗАПИТВАНИЯ ПО ЗАКОН ЗА ДОСТЪП ДО ОБЩЕСТВЕНА ИНФОРМАЦИЯ**

По Закона за достъп до обществената информация в Районен съд – Силистра през 2024 г. са постъпили 6 бр. заявления – по 4 бр. е разрешен пълен достъп, по едно – частичен, а едно е изпратено по компетентност.

## **Х. ЗАКЛЮЧИТЕЛНА ЧАСТ**

Магистратите от Районен съд – Силистра, както съдиите по вписванията и държавните съдебни изпълнители, през отчетната година изпълняваха служебните си задължения съвестно, с висока отговорност и стриктност. Няма налагани дисциплинарни наказания на служители и магистрати. Постъпилите жалби на граждани не са за забавяния или пък тенденциозно отношение към страните в производствата. Цялостната работа продължава да е насочена към подобрение на бързината, без от това да страда качеството на съдебните актове.

Извън обичайната си правораздавателна дейност, съдиите от Районен   
съд – Силистра се включиха и в традиционните лекции пред ученици от различни училища, които ежегодно посещават съда.

Съдът постоянно работи в посока повишаване откритостта и прозрачността в своята дейност. Както предходните, така и през изминалата 2024 г., Районен съд – Силистра участва активно в Образователната програма: „Съдебната власт – информиран избор и гражданско доверие. Отворени съдилища и прокуратури“, за която стана дума по-горе. Целта е повишаване на общественото доверие и информиране на подрастващото поколение за предизвикателствата, пред които е изправена съдебната система, като Районен съд – Силистра, въпреки силно редуцирания си състав от магистрати и съдебни служители, ще продължава активното си участие в тези инициативи.

Обобщаването на изложените в настоящия доклад резултати, определя извода, че и през отчетната 2024 г. работата на съдиите и служителите в Районен съд – Силистра е на много добро ниво. Статистическите данни сочат, че работата на съдиите и служителите по осигуряване на бързина и качество на съдебния процес е продължила като тенденция от последните години. Както съдиите, така и съдебните служители, имат добра образователна и теоретична подготовка, а преобладаващата част от тях разполага със значителен практически опит. Новоназначените служители през отчетната 2024 г. полагат старания за усвоявания на специфичното естеството на работата и съвестно изпълняват задълженията си. Недостатъчна е финансовата обезпеченост, както и през предходните няколко години, което препятства възможността за стимулиране на служителите с доказани професионални качества и проявили инициативност значително повече от останалите.

Основните цели на съда ще продължат да са свързани с повишаване качеството и срочността на правораздавателната дейност, повишаване квалификацията на съдиите и служителите, с оглед устояване на динамиката в процесите, касаещи правораздаването. Откритостта и прозрачността ще продължават да бъдат приоритет в работата на съда, с цел повишаване на общественото доверие към институцията.

АДМ. РЪКОВОДИТЕЛ-ПРЕДСЕДАТЕЛ:

МИРОСЛАВ ХРИСТОВ

28.01.2025 година

гр. Силистра